Yhdistyneet kansakunnat (YK) kertoo avustuskuljetusten lähteneen sodan runtelemaan Syyriaan keskiviikkona. Osa niistä on päässyt jo perille Damaskokseen.
Syyrian Punaisen Puolikuun mukaan noin sadan jauhoja ja muita ruokatarvikkeita sekä lääkkeitä kuljettavan ajoneuvon on tarkoitus lähteä viidelle saarretulle alueelle.
YK luonnehtii niitä testiksi sodan osapuolille ennen tulevaa tulitaukoa. YK ilmoitti suunnitelluista kuljetuksista tiistaina, kun sen lähettiläs Staffan de Mistura puhui perjantaina oletettavasti alkavan tulitauon puolesta.
Viime viikolla julistettu tulitauko näyttää viime päivien väkivaltaisuuksien takia yhä epätodennäköisemmältä. HS kertoi maanantaina iskuista sairaaloihin ja kouluihin. Epävakautta luovat myös Turkin iskut kurdeja vastaan.
Avustuskuormista noin 20 lähti Fuaan ja Kafriyaan Luoteis-Syyriaan ja loput Damaskoksen seudulle. Kuormista osan on määrä mennä Madayan kaupunkiin, jonka nälänhädästä uutisoitiin tammikuussa.
YK:n mukaan noin puoli miljoonaa syyrialaista elää saarretuilla alueilla. Avustustyöntekijät kertovat kymmenien kuolleen nälkään pelkästään Madayassa.